Na temelju članka 59., stavka 2. Zakona o znanstvenoj djelatnosti i visokom obrazovanju („Narodne novine“ br. 123/03, 198/03, 105/04, 174/04 i 2/07, 46/07, 45/09 i 63/11.), članka 54. i 161. Statuta Sveučilišta u Zadru (pročišćeni tekst, veljača 2012.) Senat Sveučilišta u Zadru na X. redovnoj sjednici u akademskoj 2011./2012. godini, održanoj 23. svibnja 2012. godine, donosi

**PRAVILNIK**

**o korištenju slobodne studijske godine (*sabbatical*)**

**OPĆE ODREDBE**

**Članak 1.**

1. Ovim Pravilnikom određuju se prava i način korištenja slobodne studijske godine za djelatnika u znanstveno-nastavnom zvanju na Sveučilištu u Zadru (u daljnjem tekstu: Sveučilište).
2. Izrazi koji se u ovom Pravilniku koriste za osobe u muškom rodu su neutralni i odnose se na muške i ženske osobe.

**Definiranje slobodne studijske godine**

**Članak 2.**

1) Slobodna studijska godina (*sabbatical*) je razdoblje od jedne akademske godine koje registrirani znanstvenik može koristiti isključivo za znanstveno-stručni rad (pisanje udžbenika, priručnika, monografija i dr.) ili znanstveno-stručno usavršavanje u obliku stipendije, te biti oslobođen nastavnih i stručnih obveza na Sveučilištu.

**Uvjeti za korištenje slobodne studijske godine**

**Članak 3.**

1. Pravo na korištenje slobodne studijske godine ima djelatnik Sveučilišta u znanstveno-nastavnom zvanju, i to onaj:

* koji je u stalnom radnom odnosu na puno radno vrijeme na Sveučilištu;
* koji je redovito napredovao u znanstveno-nastavnom zvanju;
* koji je postigao natprosječne rezultate u nastavnom, znanstvenom i stručnom radu odjela i Sveučilišta;
* koji je stekao priznanje i nagradu za nastavni, znanstveni i stručni rad u području visokoškolskog obrazovanja;
* koji je pridonio popularizaciji znanosti na Sveučilištu;
* koji je sa stručnim vijećem matičnog (i drugih odjela) odjela regulirao nesmetanu realizaciju nastavnih aktivnosti;
* koji ne obnaša funkciju pročelnika, zamjenika pročelnika ili prorektora;
* koji nije u produljenu radnom odnosu nakon 65 godina starosti.

1. Za vrijeme slobodne studijske godine nastavnik ima pravo na plaću koju bi ostvario radeći na svom radnom mjestu.

**Način i uvjeti odobravanja slobodne studijske godine**

**Članak 4.**

Odluku o korištenju slobodne studijske godine donosi Senat.

**Članak 5.**

1. Zahtjev za korištenje slobodne studijske godine djelatnik podnosi najkasnije do 30. lipnja za sljedeću akademsku godinu.
2. Zahtjevu za korištenje slobodne studijske godine djelatnik je obvezan priložiti zahtjev s detaljnim obrazloženjem i planom korištenja studijske godine, dokaze o redovitu napredovanju u zvanjima, suglasnost stručnog vijeća matičnog odjela, suglasnost drugih odjela na kojima je djelatnik angažiran s obrazloženjem odjela kako će osigurati izvođenje nastave tijekom studijske godine te druge dokaze.
3. Nakon završetka slobodne studijske godine nastavnik je obvezan odjelu i Senatu podnijeti pisano izvješće o rezultatima koje je postigao tijekom njezina korištenja.

**Članak 6.**

1. Slobodnu studijsku godinu tijekom akademske godine može koristiti najviše do 10% djelatnika u znanstveno-nastavnim zvanjima na Sveučilištu.
2. Na sveučilišnim odjelima slobodnu studijsku godinu može godišnje koristiti samo jedan nastavnik u znanstveno-nastavnom zvanju.
3. Ukoliko je korištenje slobodne studijske godine u tekućoj akademskoj godini zatražilo više od 10% djelatnika u znanstveno-nastavnim zvanjima, prednost za odobravanje imaju djelatnici u višim zvanjima. Preostali dio nastavnika koji ne dobije odobrenje u tekućoj akademskoj godini ima prednost u idućoj.

**ZAVRŠNE ODREDBE**

**Članak 7.**

Izmjene i dopune ovog Pravilnika donose se na istovjetan način na koji je Pravilnik donesen.

**Članak 8.**

Donošenjem ovog Pravilnika prestaje vrijediti Pravilnik o korištenju studijske godine (*sabbatical*)

Ur. broj: AL-01-01-975/1-2006 od 11. srpnja 2006.

**Članak 9.**

Ovaj pravilnik stupa na snagu danom donošenja.

KLASA: 012-01/12-02/27

URBROJ: 2198-1-79-06/12-01

Rektor:

Prof. dr. sc. Ante Uglešić